
Grozījumi Jūras vides aizsardzības un pārvaldības likumā
Izdarīt Jūras vides aizsardzības un pārvaldības likumā (Latvijas Vēstnesis, 2010, 183., 205. nr.; 2013, 243. nr.; 2014, 119. nr.; 2015, 230. nr.; 2019, 248.A nr.; 2022, 75.A nr., 2025, 22. nr.) šādus grozījumus:
1. izteikt 19.1 pantu  šādā redakcijā:
“19.1 pants. Niršanai jūrā noteiktās prasības un aizliegumi
(1) Persona vismaz 24 stundas pirms niršanas jūrā paziņo par to Nacionālo bruņoto spēku Jūras spēku Krasta apsardzes dienestam (turpmāk – Krasta apsardze).
(2) Tajās vietās, kur jūrā atrodas kuģu vraki vai nogrimuši priekšmeti, kas rada vai var radīt apdraudējumu valsts drošībai vai cilvēka veselībai un dzīvībai, kā arī svarīga zemūdens infrastruktūra, nosaka niršanai aizliegtas teritorijas (turpmāk – aizliegtā teritorija). Aizliegtā teritorija nav lielāka par trim jūras jūdzēm no kuģa vraka, nogrimušā priekšmeta vai zemūdens infrastruktūras ārējās malas. Ja vairāki kuģu vraki, nogrimušie priekšmeti vai zemūdens infrastruktūras objekti atrodas cits citam tuvāk par vienu jūras jūdzi, veido vienu aizliegto teritoriju.
(3) Aizliegtajā teritorijā fiziskajai personai nirt ir aizliegts. Ja, nodrošinot normatīvajos aktos noteikto uzdevumu izpildi vai zemūdens infrastruktūras objektu uzturēšanu, ir nepieciešams nirt aizliegtajā teritorijā, valsts institūcijas vai zemūdens infrastruktūras īpašnieks plānoto niršanu ne vēlāk kā 10 darbdienas iepriekš saskaņo ar Krasta apsardzi.
(4) Niršanai jūrā noteikto prasību un aizliegumu ievērošanu uzrauga un kontrolē Nacionālo bruņoto spēku Jūras spēki sadarbībā ar Valsts robežsardzi. Nacionālo bruņoto spēku Jūras spēku vai Valsts robežsardzes amatpersonām, veicot attiecībā uz niršanu jūrā noteikto prasību un aizliegumu ievērošanas uzraudzību un kontroli, ir tiesības pieprasīt, lai persona nekavējoties pārtrauc niršanu un kuģošanas līdzeklis atstāj aizliegto teritoriju, ja tās konstatē niršanai jūrā noteikto prasību vai noteikto aizliegumu pārkāpumu.
(5) Ministru kabinets nosaka:
1) niršanai jūrā aizliegtās teritorijas;
2) kārtību, kādā pirms niršanas jūrā par to paziņo Krasta apsardzei."
2. 21. pantā:
izteikt panta nosaukumu šādā redakcijā:
"21. pants. Niršana aizliegtajā teritorijā";
izslēgt pirmo daļu.
Likums stājas spēkā 2026. gada 1. decembrī.

